הארי פוטר ומסדר עוף החול (סרט)

הבדלים בין הסרט לספר

הספר 'הארי פוטר ומסדר עוף החול' הוא הארוך ביותר בסדרה. הסרט, לעומתו, זהה לאורכם של הסרטים האחרים, כך שההבדלים בין הספר לסרט מאופיינים בעיקר בהשמטות רבות מאוד בסרט; של קווי עלילה, סצינות ודמויות, כמו גם קיצור משמעותי של סצינות אחרות:
• הווי בית הספר, שמהווה חלק מרכזי בספר, מושמט לחלוטין בסרט, למעט עניינה של דולרוס אמברידג'. בספר מהווים מבחני הבגרות והתכונה שלקראתם מוטיב מרכזי, ואילו בסרט אין להם כלל אזכור פרט למבחן עצמו, אשר בסרט מתבטל לבסוף בעקבות תעלול של התאומים וויזלי (בספר הם עזבו כבר את בית הספר בשלב זה). 
מו כן בספר מתואר מינויים של רון והרמיוני לתפקיד מדריכים, ופעילותה של הרמיוני במהלך השנה כנגד התאומים וויזלי תוך שימוש בסמכויותה כמדריכה, ואילו בסרט אין שום אזכור לכך. מאחר שבספר עובדת היותם מדריכים הייתה הגורם להיכרותו של הארי עם לונה לאבגוד (כאשר נאלץ לחפש חברי קרון אחרים במקומם של רון והרמיוני שהוצרכו לשבת בקרון המדריכים), בסרט שונתה הסצנה וההיכרות נערכת על הכרכרות בדרך להוגוורטס על ידי הרמיוני.
גם משחקי הקווידיץ' הרבים שמוזכרים בספר, וכן פסילתו של הארי מלהשתתף בהם ובחירתם של ג'יני ורון לקבוצת הקווידיץ' של גריפינדור, אינם מופיעים.
• מאבקה של הרמיוני למען גמדוני הבית, אשר הושמט כבר בסרט הקודם אינו נמצא גם בסרט זה. בספר מהווה מאבקה נושא מרכזי לאורך העלילה, כאשר היא מנסה לשכנע שוב ושוב את סיריוס בלק להתייחס יפה אל גמדון הבית שלו, קריצ'ר, ושיאו כשקריצ'ר משקר לבסוף בנוגע למקום הימצאו של סירוויס וגורם בכך למותו בסופו של דבר, כאשר דמבלדור מאשים את יחסו לגמדון כגורם למוות. בסרט מושמט לחלוטין כל יחס של הרמיוני אל קריצ'ר, והארי נתפס עוד בטרם הוא מצליח להשתמש באח ולשוחח עם קריצ'ר.
במקביל מושמטת גם דמותו של דובי גמדון הבית. בספר הוא זה שמגלה להארי על הימצאו של חדר הנחיצות והוא שמזהיר אותו בחדר לפני בואה של אמברידג'. בסרט, נוויל לונגבטום הוא שמגלה במפתיע את החדר, ו'צבא דמבלדור' נתפס בתוך חדר הנחיצות וכלל לא מצליח לברוח.
• אופיו ההרפתקני והמרדני של סיריוס ממלא תפקיד נרחב לאורך עלילת הספר. הוא מתבטא במריבותיו הרבות עם מולי וויזלי והרמיוני, ביציאתו הפזיזה בדמות כלב ללוות את הארי - יציאה שבעקבותיה נחשף על ידי דראקו מאלפוי,  וזעמו על אי הסכמתו של הארי להסתכן בבואו להוגסמיד.
כמו כן מגלה הארי בזכרונותיו של סנייפ בהגיגית התנהגות זדונית של סירוויס בצעירותו לצד אביו.
בסוף הספר מסתכם עניין זה כאשר דמבלדור מאשים בתוקף את סירוויס במותו.
בסרט לעומת זאת אין כל יחס לאישיות שלילית של סירוויס. הוא לא נחשף על ידי דראקו ואמברידג', לא זועם על הארי ולא נצפה כלל כמשתתף במעשיו של ג'יימס בזכרונותיו של סנייפ.
• בספר מסופר על מלחמתו של פרסי וויזלי בהוריו וצידודו החד משמעי בעמדת משרד הקסמים. בסרט, למרות שדמותו מופיעה כעוזרו של שר הקסמים, אין לו או לדעותיו שום איזכור בגוף התסריט.
• בספר מוצגת דמותה של חברתה של צ"ו צ'אנג, מריאטה אדג'קום. על פי הספר מריאטה הייתה מסויגת כל העת משילובן ב'צבא דמבלדור', והיא זו שהלשינה בסוף. ריב שפרץ בין הארי לבין צ'ו בעקבות הקללה שהופיעה על פניה של מריאטה בשל הלחש של הרמיוני היווה הגורם לסיום מערכת היחסים ביניהם.
בסרט דמותה כלל לא מופיעה, ולא מוטלת קללה למלשינים על ידי הרמיוני. צ'ו עצמה היא המלשינה, והדבר מתגלה כיוון שהיא מובאת בכוח לחדר הנחיצות בשעת התפיסה. הלשנתה היא זו שגרמה להפסקת היחסים בינה להארי.
• כמו כן מושמטים בסרט עניינים נוספים, כמו הכתבה של ריטה סקיטר על הארי, פציעתה של מינרווה מקגונגל והפעמים בהם הופיע הארי באח בביתו של סיריוס, כמו גם ביקורם של הארי והוויזלים בבית החולים על שם הקדוש מנגו.
שינויים נוספים בין הספר לסרט:
• בספר, עין הזעם מודי מראה להארי את תמונת מסדר עוף החול הישן, אך התמונה רק גורמת להארי לצער ועצבנות. בסרט סירוויס בלק הוא שמעניק את התמונה, והארי מגיב בשביעות רצון ואף תולה אותה בחדר הנחיצות.
• בספר הארי מתייחס בחשדנות וזלזול ללונה לאבגוד עד לסעודת סוף הלימודים. בסרט, לעומת זאת, הוא מתחבר אליה כבר באמצע שנת הלימודים.
• בספר סנייפ נוהג להוציא את זכרונותיו הרגישים לפני כל שיעור בהלטת הכרה שהוא עורך להארי, והארי חוזה בהם בגניבה כאשר סנייפ יוצא מהחדר והוא מטיל אותם להגיגית. בסרט סנייפ אינו מוציא את זכרונותיו, והארי צופה בהם כאשר הוא מצליח להשיב בקסם לניסיון החדירה של סנייפ לראשו.
• בספר, האגריד עורך תחילה להארי והרמיוני (רון נעדר בשל משחק קווידיץ') היכרות עם אחיו למחצה הענק גרעפ, ולאחר מכן כאשר הם מובילים את אמברידג' אל היער האסור ונתפסים על ידי הקנטאורים הם ניצולים בעקיפין על ידי גרעפ המשתולל. בסרט רון משתתף בפגישה הראשונה, ובמהלכה גרעפ מרים את הרמיוני באוויר והופך אחר כך לידידה, וכאשר הם מגיעים עם אמברידג' הוא זה שתוקף אותה מתוך כוונה לעזור להרמיוני.
כמו בסרטים האחרים בסדרה, מושמטים פרטים רבים של הסבר והשלמת העלילה. בסרט לא מוסבר בסוף כי מי ששלחה את הסוהרסנים הייתה אמברידג', שסנייפ היה זה שהזעיק את מסדר עוף החול למשרד הקסמים, ואפילו לא הסבר על מהות הנבואה שמהווה את עיקר העלילה.
למרות השינויים הרבים, תסריט הסרט דומה לנוסח הספר הרבה יותר מבשאר הסרטים. ייתכן שהדבר נובע מזהותו השונה של התסריטאי, ומהעובדה ששימש כתסריטאי מחליף ולכן נטל לעצמו פחות חירות יצירתית. (סטיב קלובס, תסריטאי הסדרה, נפצע בהחלקה על הקרח, ולכן החליף אותו מייקל גולדנברג בחלק זה)